รัฐบาลไทย-ข่าวทำเนียบรัฐบาล-กรุงเทพมหานคร ชี้แจงประเด็น โครงการประกวดราคาจ้างเหมาเอกชนกำจัดมูลฝอย
วันจันทร์ที่ 19 พฤศจิกายน 2561
กรุงเทพมหานคร ชี้แจงประเด็น โครงการประกวดราคาจ้างเหมาเอกชนกําจัดมูลฝอย
กรุงเทพมหานคร ชี้แจงประเด็น โครงการประกวดราคาจ้างเหมาเอกชนกําจัดมูลฝอย
วันที่ 14 พฤศจิกายน 2561 นางศิลปสวย ระวีแสงสูรย์ ปลัดกรุงเทพมหานคร และนายชาตรี วัฒนเขจร รองผู้อํานวยการสํานักสิ่งแวดล้อม กรุงเทพมหานคร ชี้แจงประเด็น โครงการประกวดราคาจ้างเหมาเอกชนกําจัดมูลฝอย ตามที่ผู้สื่อข่าวรายงาน กทม. โดยกองกําจัดมูลฝอย สํานักสิ่งแวดล้อม ได้ประกาศร่างขอบเขตงาน โครงการประกวดราคาจ้างเหมาเอกชนกําจัดมูลฝอยโดยระบบเตาเผามูลฝอย ขนาดไม่น้อยกว่า 1,000 ตันต่อวัน 2 โครงการ มูลค่า 13,140 ล้านบาท ผ่านเว็บไซต์ระบบการจัดซื้อจัดจ้างภาครัฐเพื่อรับฟังคําวิจารณ์ ในประเด็น 1. แหล่งข่าวระดับสูงใน ก.มหาดไทย กล่าวว่า ช่วงต้นเดือน ต.ค. ได้มีคําสั่งโยกย้ายผู้บริหารสํานักสิ่งแวดล้อม กทม. เป็นผู้บริหารสํานักวัฒนธรรม ถือเป็นการลดชั้นของข้าราชการ ซึ่งอาจมาจากการที่ผู้บริหารรายนั้นไม่ยอมสนองนโยบายผู้บริหารเกี่ยวกับโครงการเตาเผามูลฝอย 2. ร่างทีโออาร์ไม่ปรากฏประเด็นการพิจารณาผลกระทบต่อสิ่งแวดล้อมและชุมชน ทั้งที่เป็นข้อสําคัญในการกําจัดขยะที่ได้มาตรฐานและมีประสิทธิภาพ 3. การที่ กทม. ประกาศรับฟังคําวิจารณ์เพียงแค่ 4 วัน เทียบเท่าโครงการอื่นที่มีมูลค่าการลงทุนสูง ถือว่าไม่เหมาะสม เพราะโครงการเตาเผาขยะ มีผลกระทบต่อสาธารณะในวงกว้าง 4. ราคากําจัดขยะด้วยระบบเตาเผาของ กทม. ราคา 970 บาท/ตัน หากเทียบกับหน่วยราชการจ้างเอกชนที่ จ.ภูเก็ต 500 บาท/ตัน หรือที่ จ.ขอนแก่น อยู่ที่เพียง 250 บาท/ตัน เท่านั้น
นายชาตรี วัฒนเขจร รองผู้อํานวยการสํานักสิ่งแวดล้อม รักษาราชการแทนผู้อํานวยการสํานักสิ่งแวดล้อมกรุงเทพมหานคร ชี้แจงข้อเท็จจริง โครงการจ้างเหมาเอกชนกําจัดมูลฝอยโดยระบบเตาเผามูลฝอย ขนาดไม่น้อยกว่า 1,000 ตันต่อวัน ที่ศูนย์กําจัดมูลฝอยอ่อนนุชและศูนย์กําจัดมูลฝอยหนองแขม จํานวน 2 โครงการ ดังนี้
1. ประเด็นร่างทีโออาร์ โครงการประกวดราคาจ้างเหมาเอกชนกําจัดมูลฝอยโดยระบบเตาเผามูลฝอย ขนาดไม่น้อยกว่า 1,000 ตันต่อวัน 2 โครงการ มูลค่า 13,140 ล้านบาท ไม่ปรากฏประเด็นการพิจารณาผลกระทบต่อสิ่งแวดล้อมและชุมชน ทั้งที่เป็นข้อสําคัญในการกําจัดขยะที่ได้มาตรฐานและมีประสิทธิภาพ กรณีดังกล่าวกรุงเทพมหานครโดยสํานักสิ่งแวดล้อมได้จ้างที่ปรึกษาจากมหาวิทยาลัยพระจอมเกล้าพระนครเหนือ ศึกษาความเหมาะสมทางด้านวิศวกรรม ด้านเศรษฐศาสตร์และการเงิน และด้านผลกระทบสิ่งแวดล้อม (IEE) ของโครงการโดยข้อกําหนดของงานจ้างที่ปรึกษา ได้จัดให้มีการรับฟังความคิดเห็นของประชาชนและผู้มีส่วนได้ส่วนเสียตามระเบียบสํานักนายกรัฐมนตรีว่าด้วย การรับฟังความคิดเห็นของประชาชน พ.ศ.2548 และตามข้อกําหนดของการจัดทํารายงานการประเมินผลกระทบสิ่งแวดล้อมเบื้องต้น (IEE) โดยได้นําผลการศึกษาเสนอขอความเห็นชอบโครงการต่อคณะกรรมการกลางการจัดการสิ่งปฏิกูลและมูลฝอยของกระทรวงมหาดไทยพิจารณา โดยกระทรวงมหาดไทยได้เสนอรัฐมนตรีว่าการกระทรวงมหาดไทยพิจารณาให้ความเห็นชอบโครงการเมื่อวันที่ 12 กุมภาพันธ์ 2561 ซึ่งเป็นการดําเนินการตามประกาศ กระทรวงมหาดไทย เรื่อง การจัดการมูลฝอย พ.ศ.2560 และร่าง TOR ได้กําหนดประเด็นด้านผลกระทบสิ่งแวดล้อมให้ผู้ยื่นข้อเสนอจะต้องเสนอรายละเอียดการดําเนินการไว้แล้ว อาทิ จะต้องติดตั้งระบบบําบัดน้ําเสียเพื่อบําบัดน้ําเสียในโครงการน้ําเสียที่ผ่านการบําบัดแล้วให้เป็นไปตามมาตรฐานน้ําทิ้งของกรมโรงงานอุตสาหกรรมและกรมควบคุมมลพิษ มลพิษทางเสียงและการสั่นสะเทือนจะต้องปฏิบัติตามมาตรฐานของกรมโรงงานอุตสาหกรรม กรมควบคุมมลพิษ รวมทั้งตามที่กฎหมายอื่นกําหนด และต้องมีระบบป้องกันมลพิษทางอากาศ รวมทั้งการตรวจวัดคุณภาพอากาศภายในบริเวณโครงการอย่างน้อย 1 จุด และภายนอกโครงการอย่างน้อย 4 จุด ทุก ๆ 6 เดือน ประกอบกับ TOR ยังได้กําหนดให้ก่อนดําเนินการก่อสร้างโครงการและระหว่างดําเนินการบริหารจัดการโครงการผู้รับจ้างจะต้องดําเนินการตามข้อกําหนด ข้อบังคับ กฎเกณฑ์ ประกาศ ระเบียบของทางราชการ และกฎหมายที่เกี่ยวข้องทุกฉบับทั้งที่มีขึ้นเพื่อบังคับทั้งในปัจจุบันและที่จะมีขึ้นเพื่อบังคับใช้ในอนาคต
2. ประเด็นการประกาศรับฟังคําวิจารณ์เพียงแค่ 4 วัน เทียบเท่าโครงการอื่นที่มีมูลค่าการลงทุนสูง ถือว่าไม่เหมาะสม เพราะโครงการเตาเผาขยะ มีผลกระทบต่อสาธารณะในวงกว้าง ในการประกาศประกวดราคาจ้างเหมาโครงการดังกล่าว สํานักสิ่งแวดล้อมได้เปิดรับฟังความคิดเห็นจากผู้ประกอบการเป็นเวลา 4 วัน เป็นไปตามระเบียบกระทรวงการคลังว่าด้วย การจัดซื้อจัดจ้างและการบริหารพัสดุภาครัฐ พ.ศ. 2560 ข้อ 46 (ออกตามความในพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. 2560) กําหนดให้หน่วยงานของรัฐนําร่างประกาศและร่างเอกสารซื้อหรือจ้างด้วยวิธีประกวดราคาอิเล็กทรอนิกส์เผยแพร่เพื่อรับฟังความคิดเห็นจากผู้ประกอบการในระบบสารสนเทศของกรมบัญชีกลาง และหน่วยงานของรัฐ เป็นเวลาไม่น้อยกว่า 3 วันทําการ เพื่อให้ผู้ประกอบการมีความคิดเห็นไปยังหน่วยงาน โดยเปิดเผยตัว
3. กรณีค่าจ้างดําเนินการกําจัดมูลฝอยของโครงการกําหนด 900 บาทต่อตัน ผลการศึกษาที่ปรึกษาได้แนะนําค่าจ้างดําเนินการกําจัดมูลฝอย (Tipping Fee) 1,000 บาทต่อตัน ซึ่งจะได้ค่าอัตราผลตอบแทนภายใน (Internal Rate of Return on Project : IRR) เท่ากับร้อยละ 9.10 แต่กรุงเทพมหานครพิจารณาแล้วเห็นว่าควรปรับลดค่า Tipping Fee ให้คงเหลือ 900 บาทต่อตัน เพื่อให้การใช้งบประมาณเป็นไปอย่างคุ้มค่าและเกิดประโยชน์ต่อกรุงเทพมหานคร ในส่วนของกรณีการดําเนินโครงการเตาเผาของหน่วยงานอื่นมีราคาแตกต่างจากโครงการของกรุงเทพมหานคร นั้น จากการตรวจสอบเบื้องต้นพบว่า มีรายละเอียดการดําเนินการที่แตกต่างกัน เช่น มีการปรับอัตราค่าจ้างตามอัตราเงินเฟ้อประมาณร้อยละ 3 ต่อปี มีความแตกต่างของเทคโนโลยีระบบเตาเผา การกําจัดเถ้า นอกจากนี้ กรุงเทพมหานครจ้างกําจัดมูลฝอยจากชุมชน ส่วนหน่วยงานอื่นเป็นการจ้างกําจัดมูลฝอยเก่าในบ่อฝังกลบ จึงมีความแตกต่างของลักษณะสมบัติของมูลฝอย รวมทั้งการที่เอกชนบางแห่งเป็นเจ้าของเตาเผาในที่ดินเอกชน (BOO) ไม่มีการโอนกรรมสิทธิ์เป็นของราชการเมื่อสิ้นสุดโครงการ (BOT) เหมือนของกรุงเทพมหานคร และประเด็นด้านเงื่อนไขการขายไฟฟ้าสําหรับโครงการของกรุงเทพมหานคร ซึ่งเป็นโครงการขนาดใหญ่ (SPP) จะสามารถขายไฟฟ้าได้ในอัตรา 3.66 บาทต่อหน่วย ทําให้มีรายได้จากการขายไฟต่ํากว่าโครงการที่มีขนาดเล็ก (VSPP) ที่สามารถขายไฟฟ้าได้ในอัตรา 5.80 บาทต่อหน่วย ซึ่งจะทําให้รายได้ต่ํากว่าของหน่วยงานอื่นประมาณร้อยละ 40 ปัจจัยเหล่านี้ล้วนมีผลต่อค่าจ้างกําจัดมูลฝอย (Tipping Fee) ประกอบกับผู้รับจ้างจะเป็นผู้รับความเสี่ยงในการขายไฟฟ้าเอง
----------------------------